ፕሬዚዳንት ዶናልድ ትራምፕ በሶሪያ ለሚደርሰው የኬሚካል መሳሪያ ጥቃት የሀገራቸው ምላሽ የከፋ ሊሆን እንደሚችል አመላከቱ
የአሜሪካው ፕሬዚዳንት ዶናልድ ትራምፕ በሶሪያ ላይ ለሚደርሰው የኬሚካል መሳሪያ ጥቃት የሀገራቸው ምላሽ የከፋ ሊሆን እንደሚችል አመላክተዋል፡፡የአሜሪካው ፕሪዚዳንት ዶናልድ ትራምፕ ከአንድ ሳምንት በፊት የሶሪያ ጉዳይ እዚሁ ላይ ይብቃን ፤ከእንግዲህ ሌሎቹ ጉዳዩን ያልሞከሩት ይሞክሩት በቃን በሚል በሶሪያ የሚገኘውን የሀገራቸውን ወታደራዊ ሀይል ጠራርጎ ለማስወጣት መንግስታቸው ከውሳኔ መድረሱን ለመገናኛ ብዙሃኑ መግለጻቸው ይታወሳል፡፡ወትሮም ሀሳባቸውን በሰዓታት ውስጥ በመቀያየር የሚታወቁት ትራምፕ ሳምንት ባልሞላ ግዜ ውስጥ ወታደሮቻችን ከሶሪያ የማስወጣት ሀሳባችንን ቀይረናል ላልተወሰነ ግዜ እዛው በሶሪያ ይቆያሉ ሲሉ ባንድ ራስ ሁለት ምላስ እንደሚባለው አደረጉት፡፡በእርግጥ ትራምፕ ይህንን የወሰኑት በርካታ ሚኒስትሮቻቸውን ካወያዩ በኋላ መሆኑ ነው የሚነገረው፡፡ይባስ ብሎ ደግሞ አሁን ላይ ፕሬዚዳንቱ ከእንግዲህ የሶሪያን ነገር ትተንላቹሃል በማለት ለነቪላድሚር ፑቲን በአሽሙር የተናገሩትን ቃላቸውን አጥፈው በሶሪያውያን ላይ ስለ ሚዘንበው ጥይት ይመለከተናል በሚል ዛቱ፡፡ "የኬሚካል የጦር መሳሪያ ስለሚዘንብባቸው ሶሪያውያን ዝም አንልም ይህን በሚያደርጉ አካላት ላይም ጠንከር ያለ የወታደራዊ እርምጃ እንወስዳለን፤ ይህ እርምጃ ምን ሊሆን እንደምችልም በቅርቡ እንወስናለን፡፡ ለዚህ ደግሞ በርካታ የወታደራዊ አማራጮች ይኖሩናል ሲሉ ከነጩ ቤተ መንግስታቸው ዛቻ አዘል መልዕክታቸውን አስተላልፏል፡፡በሶሪያዋ ዱማ ላይ ባሳለፍነው ቅዳሜ የኬሚካል የጦር መሳሪያ እንደዶፍ ሲዘንብም ሀላፊነቱን እወስዳለው የሚለውን አካል በመጠባበቅ ላይ ነን ብለዋል ፕሬዝዳንት ትራምፕ፡፡  በቅዳሜው የዱማ የአየር ጥቃት የበርካታ ዜጎች ህይወት መቀጠፉን የሆስፒታሎች መረጃ ቢያመላክትም የሟቾቹን ትክክለኛ ቁጥር ግን እስካሁን ለማወቅ እንዳልተቻለ ነው የተገለጸው፡፡እስካሁን የ60 ሰዎች ህይወት ማለፉንና ይህ ቁጥር ሊጨምር እንደሚችልም የህክምና ባለሙያዎችን አናግረው የዘገቡም አሉ፡፡ፕሬዝዳንት ትራምፕ ሰኞ እለት ከፈረንሳይ አቻቸው ኢማኑኤል ማክሮን ጋር ተወያይተው አስተማሪ ሊሆን የምችል እርምጃ ለመውሰድ ከስምምነት መድረሳቸውንም ቢቢሲ ዘግቧል፡፡የዩናይትድ ኪንግደም ጠቅላይ ሚኒስትር ቴሬዛ ሜይ በበኩላቸው የሶሪያውን ፕሬዝዳንት በሽር አላሳድን በመደገፍ እንደዚህ አይነቱን አሰቃቂ እርምጃ የወሰዱ አካላትን እንቃወማለን ነው ያሉት፡፡ይህ የምዕራባውያን መሪዎች ውግዘት በተባበሩት መንግስታት ድርጅት የጸጥታ ምክር ቤት ላይም ሩሲያና አሜሪካን ከድንበርም ያለፈ የቃላት ጦርነት እንዲያደርጉ አድርጓቸዋል፡፡ሩሲያን የወከሉ በተባበሩት መንግስታት ድርጅት የሩሲያ አምባሳደር ቫስሊ ኔቤንዝያ የአሜሪካ ወታደራዊ ምላሽ ዋጋ የሚያስከፍል ነው ሲሉ፤ የአሜሪካ አቻቸው ኒኪ ሃለይ ደግሞ በሶሪያ የሚፈሰው የንጹሃን ደም በበሽር አላሳድ እጅ ላይ ብቻ ሳይሆን በደጋፊዎቹም ጭምር ነው ሲሉ ተደምጠዋል፡፡ኒኪ ሃለይ ለደማስቆ መፍትሄ ለማምጣት የተዘጋጀ ረቂቅ ላይ እንዲፈረም ያቀረቡት ጥያቄም ሩሲያ ተቀባይነት የሌላቸው ነጥቦች በረቂቁ ላይ በመኖሩ አልቀበለውም በሚል ውድቅ አድርጋለች፡፡በሶሪያ የአሜሪካ ህዝብ ህክምና አረጋገጥኩ እንዳለ ከሆነ በቅዳሜው የዱማና ምስራቅ ግሁታ የአየር ጥቃት 500 ሶሪያውያን በኬሚካል ብክለት ወደ ህክምና መወሰዳቸውን ይፋ አድርጓል፡፡በጥቃቱ ላይ ለጦርነት እንዲውሉ ያልተፈቀዱ የኬሚካል ንጥረ ነገሮች አገልግሎት ላይ መዋላቸውም ተጠቂዎች በገጠማቸው የአተነፋፈስ ችግርና የኪሎሪን ቃጠሎ የአደባባይ እውነታ መሆኑ ተነግሯል፡፡በሚስተር ነበንዝያ በኩል መልእክቷን ያስተላለፈችው ሩሲያ ግን በሶሪያ ላይ የተጠቀምኩት መርዛማ ኬሚካል የለም ብላለች፡፡ምዕራባውያኑ ከሩሲያ ጋር መካረር ውስጥ የገቡበት ዋናው ነጥባቸው ከሶሪያ ጉዳይም በላይ በእንግልዟ ሳልስበሪ በኖቪቾክ የተመረዙት ሰርጌ ስክሪፓል ላይ የሞስኮ እጅ አለበት መባሉና ሩሲያ በ2016ቱ የአሜሪካ ምርጫ ጣልቃ ሳትገባ እንዳልቀረች በመጠርጠሩ ነው የሚሉ ወገኖችም በርካታ ናቸው፡፡ (ምንጭ ፤ ቢቢሲ)